Shiga
Mai Ja Yang e hpyen yen Boarder ma jat wa ai majaw yak hkak lam hkrum nga
- Post 03 August 2012
- Last Updated on 03 August 2012
- By KNG
- Hits: 485
Wunpawng Mungdan Shanglawt Hpung (KIO), Sinpraw Ginwang Ginjaw Dapba (3) ginra, Mai Ja Yang mare kaw hpyen yen wa ai ma ni nga na matu, hpaw tawn ai Ung Lung Boarder hta ma jahpan (300) jan jat wa ai majaw, mayak lam law law hkrum nga ai lam chye lu ai.
Maning majan hpang wa ai 2011 ning, June shata kaw nna 2012 May shata du hkra Ung Lung Border hta jawngma yawng (108) sha nga ai raitim, dai ning 2012 ning June shata kaw nna ya ten du hkra jawngma yawng (553) rai taw sai lam, Mai Ja Yang hta hpyen yen ni hpe garum nga ai, Wunpawng Ninghtoi (WPN) a jahpan kaw nna chye lu ai.
Ya ten ma ni grau grau law jat wa ai majaw, mi nga ai Ung Lung Border langai kaw sha, ma ni hpe nga shangun na n mai byin wa ai majaw, ya ten Boarder masum garan nna nga shangun ra ai ai lam, WPN lithkam, Saranum May Li Awng kaw nna tsun ai.
“Boarder hta nga ai ma ni gaw Kanu Kawa hte arau nga ai ma ni n re ai majaw tsaw ra myit hte ma ni hpe laika sharin ya na matu lu ap nawng ai hpaji chye ai Wunpawng ramma ni law law ra nga ai” ngu Saranum May Li Awng tsun ai.
Bai dai ma ni gaw jahpawt shana jawng lung ra ai. Jawng gawk hta dung lahkum ni hpe gu gu ra ra n lu ai majaw, jawngma ni matsut matsat rai jawng lung ra nga ai lam matut tsun ai.
Boarder ma ni a hkam kaja lam hte seng nna, ya ten ma ni kaw shat kan ana hte waw waw ai lam ni byin nga ai lam WPN tsi jaw gawk lithkam, DD. Ah Hkawn kaw nna tsun ai.
“Ma ni gaw readymade lusha ni sha, malawng lu sha taw ai. Namlaw namlap lu sha na matu gaw ma ni hta grai ra nga ai. De a matu garum ningtum ni lu yang gaw grai kaja na re”, DD. Ah Hkawn tsun ai.
Boarder kaw ma ni a ra mara yu lajang nga ai, Sara langai tsun ai gaw, Boarder nga ai ma ni gaw lahta sam mung e, Myen asuya hpyendap hte Wunpawng Mungdan Shanglawt Hpyendap (KIA) ni majan byin nga ai majaw, jawng pat kau hkrum ai jawng hkan na ma ni rai nna, asak 6 ning kaw nna, 18 ning lapran na ma ni re lam tsun ai.
Dai ma ni gaw, KIO dingda ginwang ginjaw Dapba (4) kata na Kutkai ginwang, Mungji ginwang, Nampaka ginwang, Munggu ginwang hte Laksan Nam Ja Rap ginwang daw na KIO jawng ni hte asuya jawng na ma ni re lam matut chye lu ai.
Ya ten, Boarder masum hpe KIO Ginjaw Hpyen Yen Lakawn Lanawn Komiti (IRRC), Wunpawng Ninghtoi (WPN) ni kaw nna madung lit la garum madi shadaw nga ai re.
Ndai zawn jawng wa law wa ai mayak mahkak gaw Mai Ja Yang hta sha n-ga, kaga KIO ginra ni hkan e mung boarder hpaw na bau ra wa ai majaw malu masha a matu grai myit pu ba ra nga ai lam, IRRC Ningbaw Salang kaba Doi Pyi Sa kaw nna tsun ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn